શરદ પવારનું રાજકારણ મરાઠા રાજકારણ આસપાસ કેન્દ્રિત રહ્યું છે. એક અમેરિકન લેખકે શિવાજી વિશે અયોગ્ય ઉલ્લેખો કર્યા ત્યારે એનસીપીએ તે મુદ્દો બરાબરનો પકડી લીધો હતો, જેથી શિવસેના કે મનસે ફાવે નહીં. આ ઉપરાંત શરદ પવાર પોતે કુનબી મરાઠા છે અને એનસીપીના મોટા ભાગના નેતા પણ મરાઠા જ્ઞાતિના જ છે. મરાઠી ભાષાનો મુદ્દો શહેરી વધારે છે, જ્યારે મરાઠા મુદ્દો, હાલમાં ઊભા થયેલા અનામતના મુદ્દા સહિત ગ્રામીણ સ્તરે વધારે અસર કરે છે. શહેરી વિસ્તારોમાં બાલ ઠાકરેની પકડ છે, જ્યારે ગ્રામીણ વિસ્તારોમાં શરદ પવારની પાર્ટીનું જોર છે. મહારાષ્ટ્રમાં બીજી બાજુ દલિત રાજકારણ પણ જોરમાં છે. ભીમા કોરેગાંવમાં દલિતોની રેલી બાદ થયેલી હિંસાના કારણે મરાઠા સામે બીજું જ્ઞાતિલક્ષી રાજકારણ પણ ઊભું થયું છે. અત્યાર સુધી પવાર હંમેશા ફૂલે-શાહૂ-આંબેડકરનો ઉલ્લેખ કરીને દલિતોને રાજી રાખતા આવ્યાં હતાં. પણ રાજ ઠાકરે સાથેની પ્રશ્નોત્તરીમાં પવારે કહ્યું કે આર્થિક આધાર પર અનામત આપવી જોઈએ. આર્થિક અનામતની વાત કરીને પવારે મરાઠાઓને રાજી કરવાની કોશિશ કરી હતી તે કોઈનાથી અજાણ્યું રહ્યું નહોતું.